Трънски манастир
Трънският манастир „Свети Архангел Михаил“ е български манастир, един от малкото средновековни паметници, съхранени до днес в България.

Местоположение 
Разположен е по поречието на река Ерма в близост до Трънското ждрело, по източните склонове на Руй планина, на няколко километра от град Трън.

История 

За начало за съществуването на този манастир може да се приеме годината, посочена от Константин Иречек в книгата му „Пътувания из България“, в която той ни съобщава за красотата на храма и за надписите, като цитира един от тях, който е стоял над входната врата на църквата и сега липсва:

Несъмнено историята на манастира е богата и тясно свързана с борбите на трънчани за свобода. Скрит във вековна гора, далеч от населени места, Трънският манастир е бил удобно място за срещи между българските патриоти, за четене и преписване на забранените български книги и най-после този манастир е изиграл голяма роля за запазване на българския език, на българския бит, на силния български дух и вяра в изгрева на свободата. Той е бил светилище за трънчани.

През 2010 година започва кампания за набирането на средства, необходими за консервация и реставрация на светата обител. Община Трън се ангажира да изгради черен път до манастира.

Архитектура 
Църквата е малка, има кръстообразна форма с две високи кубета. Може да се причисли към църквите, останали от най-стари времена, макар да е била унищожавана многократно. Тъй като много от надписите в манастира и старите книги са били унищожени, днес е трудно да се проследи цялата история на манастира. Градежът на сградите и другите оскъдни свидетелства от материален и писмен произход насочват за начало на старината 1380 – 1400 година. Според манастирския летопис, обителта е разграбена през 1413 г., но през 1580 г. е възстановена от местното население. В края на XVIII век е опожаряван от кърджалиите и от черкезите. През 1790 г. тук идва йеромонах Максим Бабичков от Костуринци.

Особена забележителност на манастира е жертвеният камък, който е донесен тук от местността „Престол“ при река Ерма, където е имало тракийско светилище.

Стенописите на Трънския манастир са два слоя. За най-стария слой се предполага, че датира още от времето на изграждането на манастира. Някои от тях като „Св. Григор“ и „Благовещение“ издават зографска сръчност и заедно с данните за килийно училище в манастира и преписваческа група, възпроизвела по-стари книжовни паметници, разширяват представата ни за мястото и ролята на просветното огнище. Там зад манастирските стени е сформиран освободителен комитет, ръководил националноосвободителните борби в този край.

Външни препратки 
 Трънския манастир – bulgariamonasteries.com

Източници 
 Българските манастири през вековете; Нешев Г.; София 2006 г.

Бележки 

Манастири в Софийската епархия
Църкви в Софийската епархия
Средновековни църкви в България
манастир